Fortuna Liga: a Slovan bejelentette a PAFC-tól távozó Hentyt - NSO
Minden más foci magyar átigazoláslabdarúgó NB ISlovan BratislavaPuskás AkadémiaPAFCNB IEzekiel Hentynemzetközi átigazolás
T. I. 2020.01.24 12:39 Frissítve: 2020.01.26 05:49
Ezekiel Hentyt hivatalosan is bemutatta a Slovan (Fotó: skslovan.com)
A futballista csütörtökön az Instagam-oldalán jelentette be, hogy távozik az NB I-es Puskás Akadémiától.
Az ebben az idényben 12 bajnokin 7 gólt szerző támadó udvariasan köszönetet mondott a csapatnak, amelynek büszkén hordta a mezét: a jelek szerint jó szájízzel váltak el egymástól a felek. Arról már korábban is szóltak sajtóhírek, hogy a pozsonyi Slovan játékosa lehet, s a klub pénteken be is jelentette a nigériai támadó átigazolását.
„Már 2018-ban is kapcsolatba kerültünk egymással, de most jött el a megfelelő pillanat, hogy a Slovan játékosa legyek. Óriási öröm számomra, hogy az ország legsikeresebb, nemzetközi színtéren is jól csengő nevű klubjában folytathatom. A csapat több mérkőzését is követtem az ősszel, például az Európa-ligában a Wolverhampton és a Besiktas elleni találkozókat. Alig várom, hogy hasonló élményekben legyen részem itt” – idézte Hentyt az skslovan.com.
A 185 centi magas, 26 esztendős labdarúgó 4.5 éves megállapodást kötött a pozsonyiakkal. A Slovan ezt leszámítva nem közölt részleteket a szerződésről.
Henty 2017 júliusában került Magyarországra, a Transfermarkt szerin félmillió euróért vette meg a Videoton a Lokomotiv Moszkvától, egy évre rá azonban a Puskás Akadémia szerződtette, majd az egész idényre kölcsönadta Eszékre. A PAFC színeiben 30 tétmérkőzésen 13-szor volt eredményes.
Távozók: Ezekiel Henty (nigériai, Slovan Bratislava – Szlovákia)